 **Ministerul Mediului**



**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - PROIECT**

**25 MAI 2017**

Ca urmare a solicitării de emitere a acordului de mediu adresată de SC AQUABIS SA,cu sediul în judeţul Bistrița-Năsăud, municipiul Bistriţa, str. Parcului, nr. 1, înregistrată la Agenţia pentru Protecţia Mediului Bistriţa-Năsăud cu nr. 3965/6.04.2017, cu ultima completare la nr. 5776/19.05.2017, în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului, modificată şi completată prin HG nr. 17/2012 şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, aprobată cu modificări prin Legea nr. 49/2011,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *24.05.2017*, că proiectul *„Extindere şi reabilitare reţele de apă şi canalizare în localităţile Sîngeorz-Băi, Maieru şi Anieş”*, propus a fi amplasat în *oraşul Sîngeorz-Băi şi în comuna Maieru - localităţile Maieru şi Anieş, jud. Bistriţa-Năsăud*, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

**I.** Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

***a)*** *Proiectul propus intră sub incidenţa H.G. nr. 445/2009 privind evaluarea impactului anumitor proiecte publice şi private asupra mediului, modificată şi completată prin HG nr. 17/2012, fiind încadrat în Anexa 2:*

*- la punctul 13, lit. a) - orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului;*

***b)*** *Proiectul face parte din proiectele derulate de către operatorul regional de apă-canal în cadrul POS Mediu Axa Prioritară 1 „Extinderea şi reabilitarea sistemelor de apă şi apă uzată”.*

*Proiectul prevede:*

* I. Extindere şi reabilitare reţele de canalizare oraş Sîngeorz-Băi:

*1. Situaţia existentă:*

*- de reţeaua de canalizare existentă beneficiază în prezent 14,6% din locuitorii oraşului; reţelele existente sunt în mare parte vechi, cu îmbinări neetanşe;*

*- zona Sîngeorz-Băi include în prezent 2 staţii de epurare cu reţelele de canalizare aferente - Sîngeorz-Băi şi Rodna.*

*2. Reţeaua de canalizare proiectată va avea lungimea de 12.673 m şi va fi realizată din conducte PVC KG SN4 cu diametre de 250 mm şi 315 mm.*

*Reţeaua proiectată va asigura colectarea şi transportul apelor uzate în colectorul principal care alimentează staţia de epurare Sîngeorz-Băi.*

*Pozarea conductelor se va face subteran, pe terenuri aparţinând domeniului public. Sunt necesare subtraversări de drum naţional, cursuri de apă şi cale ferată.*

*Proiectul mai prevede: 373 cămine de vizitare, 1063 racorduri individuale.*

* II. Extindere şi reabilitare reţele de alimentare cu apă oraş Sîngeorz-Băi:
* Reţea de distribuţie apă potabilă Sîngeorz-Băi

*1. Situaţia existentă:*

*- captarea apei este amplasată la 3 km amonte de localitate, aval de confluenţa Someşului Mare cu Cormaia, fiind formată din 9 puţuri forate, în albia majoră a Someşului Mare;*

*- înmagazinarea apei se face în 2 rezervoare cu capacitate de 500 mc fiecare (asigură rezerva de apă pentru zona de oraş) şi în 2 rezervoare cu capacitate de 300 mc fiecare (asigură rezerva de apă pentru zona de staţiune); transportul apei de la captare la rezervoare se face prin conducte de aducţiune cu lungimea de 5100 m;*

*- în prezent oraşul Sîngeorz-Băi are o reţea de distribuţie apă cu o lungime totală de 32.700 m, cu vechime de peste 35 ani;*

*- tratarea apei se face numai prin clorinare cu clor gazos, direct în conducta de aspiraţie a pompelor, la captare.*

*2. Reţeaua de distribuţie apă potabilă proiectată va avea lungimea de 9.144 m şi va fi realizată din conducte PEID, PE100 şi PN10 cu diametre între 63 mm şi 250 mm, montate subteran, pe terenuri aparţinând domeniului public. Sunt necesare subtraversări de drum naţional şi cale ferată.*

*Proiectul mai prevede: 43 cămine de vane, 72 hidranţi de incendiu, 857 branşamente individuale.*

* Staţie de pompare apă potabilă Cormaia
* *pentru alimentarea cu apă a localităţii Cormaia este prevăzută montarea, în clădirea existentă a uzinei de apă Sângeorz-Băi, a unei staţii compusă din grup pompare (2 pompe: 1A+1R) şi debitmetru electromagnetic;*
* *capacitatea staţiei va fi de 20 mc/h, înălţimea de pompare: 45 m H2O.*
* Reţea de distribuţie apă potabilă Cormaia
* *reţeaua proiectată va avea lungimea de 531 m şi va fi realizată din conducte PEID, PE100 şi PN10 cu diametrul de 160 mm, montate subteran, pe terenuri aparţinând domeniului public. Sunt necesare traversări de drum naţional, cursuri de apă şi cale ferată.*

*Proiectul mai prevede: 9 cămine de vane, 8 hidranţi de incendiu, 8 branşamente individuale.*

* III. Reţea de canalizare menajeră în localităţile Maieru şi Anieş:

*1. Situaţia existentă:*

*- comuna Maieru nu are în prezent un sistem de canalizare şi epurare a apelor uzate.*

*2. Proiectul prevede:*

* Reţea de canalizare în localitatea Maieru:

*- reţea gravitaţională proiectată cu lungimea de 3.676 m, realizată din conducte PVC KG SN4 cu diametrul de 250 mm;*

*- 2 staţii de pompare prefabricate, compacte, pentru instalare uscată cu separare solide;*

*- conductă de refulare PEID PE100 PN6 cu diametrul de 90 mm şi lungimea de 33 m;*

*- conductă de refulare PEID PE100 PN6 cu diametrul de 110 mm şi lungimea de 71 m;*

*- 127 cămine de vizitare, 266 racorduri individuale.*

*Pe traseu se va face o supratraversare a râului Someşul Mare pe structură independentă, montată pe aceeaşi grindă cu conducta de aducţiune.*

* Reţea de canalizare în localitatea Anieş:

*- reţea gravitaţională proiectată cu lungimea de 2.045 m, realizată din conducte PVC KG SN4 cu diametrul de 250 mm;*

*- 57 cămine de vizitare, 220 racorduri individuale*

* IV. Reabilitarea sistemului de alimentare cu apă în localităţile Maieru şi Anieş

1. *Situaţia existentă:*

*Sistemul de alimentare cu apă al comunei Maieru cuprinde:*

*- captare apă din sursă de suprafaţă - pârâul Anieş, amplasată pe malul drept al acestuia, la 4 km amonte de confluenţa cu Someşul Mare;*

*- aducţiune: conducte din oţel cu diametrul de 300 mm şi lungime de 800 m;*

*- staţie de tratare tip monobloc cu capacitate de 80 l/s;*

*- reţea de distribuţie cu lungimea de 20.553 m, din conducte de PE şi oţel.*

*2. Proiectul prevede:*

* Gospodărie de apă, amplasată în loc. Maieru

*- rezervor de înmagazinare suprateran, metalic (structură metalică din panouri de oţel acoperite cu email vitrificat), cu capacitate de 900 mc;*

*- instalaţie de clorinare cu hipoclorit de sodiu; dozarea hipocloritului de sodiu se va face în conducta de distribuţie, după ieşirea acesteia din rezervor;*

*- debitmetru electromagnetic*

* Conductă de aducţiune şi reţele de distribuţie apă potabilă

*- conductă de aducţiune PEID PE100 PN16 cu diametrul de 250 mm şi lungimea de 3.116 m;*

*- conductă de distribuţie PEID PE100 PN16 cu diametrul de 200 mm şi lungimea de 312 m;*

*- 7 cămine de vane: 6 pe conducta de aducţiune şi 1 pe conducta de distribuţie;*

*Reţeaua nou realizată pleacă de la gospodăria de apă, de-a lungul drumului, până la căminul de racord cu reţeaua existentă. Sunt necesare traversări de drum, curs de apă şi cale ferată.*

***c)*** *Reţelele nou realizate de alimentare cu apă se vor racorda la reţelele existente, iar prin colectoarele de canalizare propuse apele uzate menajere vor fi dirijate la staţia de epurare existentă în oraşul Sîngeorz-Băi;*

***d)*** *În zonă există reţele de alimentare cu apă şi canalizare, dar impactul cumulativ nu este semnificativ.*

***e)*** *Proiectul este situat în afara zonelor sau ariilor în care standardele de calitate ale mediului, stabilite de legislaţie, au fost depăşite.*

***f)*** *Dintre resursele naturale se utilizează apa.*

***g)*** *La faza de realizare a proiectului rezultă deşeuri de construcție, care vor fi valorificate prin agenţi economici autorizaţi şi deşeuri de tip menajer, care vor fi predate operatorului de salubritate din zonă.*

***h)*** *Nu se utilizează substanţe periculoase sau tehnologii care să inducă risc de accidente.*

***i)*** *Prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă.*

***j)*** *Din analiza listei de control pentru etapa de încadrare* *privind evaluarea impactului asupra mediului, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus.*

***k)*** *Anunţul public privind depunerea solicitării de emitere a acordului de mediu a fost mediatizat prin: afişare la sediul oraşului Sîngeorz-Băi, la sediul Primăriei comunei Maieru, publicare în presa locală, afişare pe site-ul şi la sediul APM Bistriţa-Năsăud.*

*Nu s-au înregistrat contestaţii/observații/comentarii din partea publicului interesat.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) Proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare.*

**Condiţii de realizare a proiectului:**

***1.*** *Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

***2.***  *Echipele care vor efectua lucrările și personalul de operare vor fi instruite cu privire la măsurile şi responsabilităţile privind protecţia mediului, pentru acţiune în cazul apariţiei de poluări accidentale, scurgeri accidentale de produse petroliere/uleiuri minerale în apă sau pe sol (recuperare, depozitare în recipiente etanşe, eliminare corespunzătoare).*

*În cazul apariţiei unei poluări accidentale se vor lua imediat măsuri de stopare a fenomenului şi de remediere a suprafeţei afectată.*

*Se va raporta la APM BN şi la CJ BN al GNM orice poluare constatată, indiferent de cauzele apariţiei acesteia.*

***3.*** *Materialele necesare pe parcursul execuţiei lucrărilor vor fi depozitate numai în locuri special amenajate, în afara ariei protejate, astfel încât să se asigure protecţia factorilor de mediu.*

***4.*** *Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.*

***5.*** *Se interzice depozitarea necontrolată a deşeurilor (direct pe sol, etc.) ca şi incinerarea lor.*

***6.*** *Autovehiculele şi utilajele folosite vor respecta normele şi prevederile privind emisiile de noxe şi de zgomot. Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi.*

***7.*** *Nu se vor executa lucrări de reparaţii a motoarelor, schimbarea uleiului de motor şi hidraulic, alimentare cu carburanţi în zona de implementare a proiectului. Aceste operațiuni se vor efectua numai pe amplasamente autorizate.*

***8.*** *Se interzice spălarea autovehiculelor în albia cursurilor de apă.*

***9.*** *Se interzice accesul de pe amplasament pe drumurile publice cu utilaje, maşini de transport necurăţate. Titularul activităţii are obligaţia asigurării cu instalaţiile corespunzătoare acestui scop - instalaţii de spălare şi sistem colector de ape uzate.*

***10.*** *Se vor lua toate măsurile necesare pentru:*

*- evitarea scurgerilor accidentale de produse petroliere de la mijloacele de transport utilizate;*

*- evitarea depozitării necontrolate a materialelor folosite şi a deşeurilor rezultate;*

*- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

***11.*** *Suprafaţa de teren ocupată temporar pe perioada executării lucrărilor trebuie limitată la strictul necesar şi va fi adusă la starea iniţială după terminarea lucrărilor.*

***12.*** *La stabilirea programului de lucru şi de transport a materialelor necesare se vor lua măsuri de diminuare la minim a potenţialului disconfort creat locuitorilor sau obiectivelor de interes public.*

***13.*** *Se vor lua măsurile necesare pentru prevenirea degajării şi împrăştierii prafului, unde este cazul (instalare barieră de protecţie, umectări ş.a.).*

***14.*** *Amenajarea corespunzătoare a organizării de şantier în ceea ce priveşte utilităţile (apă, electricitate, dotarea cu grup sanitar ecologic, colectarea apei uzate menajere, după caz) şi depozitarea materialelor periculoase şi inflamabile conform legislaţiei în vigoare.*

*Nu se vor amenaja organizări de şantier, depozite de materiale sau de deşeuri pe raza ariei naturale protejate, pe malurile cursului de apă sau în imediata vecinătate a acestora.*

***15.*** *La terminarea lucrărilor se va dezafecta zona organizării de şantier, se vor îndepărta atât materialele rămase neutilizate cât şi deşeurile rezultate în timpul lucrărilor, iar suprafeţele de teren afectate de lucrările de execuţie vor fi aduse la starea iniţială.*

*Orice suprafaţă de teren afectată temporar de lucrările propuse va fi refăcută prin rambleiere şi refacerea stratului vegetal* *sub atenta îndrumare a unui biolog, pentru a se evita introducerea de specii noi.*

***16.*** *La execuția lucrărilor se vor respecta întocmai cele menționate în memoriul de prezentare (date, parametri), justificare a prezentei decizii.*

***17.*** *La finalizarea investiţiei, titularul va notifica Agenţia pentru Protecţia Mediului Bistriţa-Năsăud pentru verificarea conformării cu actul de reglementare şi se va solicita şi obţine autorizaţia de mediu revizuită.*

**Prezentul act de reglementare este valabil pe toată perioada punerii în aplicare a proiectului.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului act se sancţionează conform prevederilor legale în vigoare.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condiţiile cerute de legislaţia în vigoare, considerându-se că acestea sunt vătămate într-un drept al lor sau într-un interes legitim.

Soluţionarea cererii se face potrivit dispoziţiilor Legii nr. 554/2004, cu modificările ulterioare.

Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

DIRECTOR EXECUTIV, ŞEF SERVICIU,

AVIZE, ACORDURI AUTORIZAȚII,

biolog-chimist Sever Ioan ROMAN

ing. Marinela Suciu

ÎNTOCMIT,

geogr. Nicoleta Şomfelean